﻿ SPAŢIILE VERZI – O PROBLEMĂ  A URBANIZĂRII ACTUALE DUMITRU CHIRIAC CRISTINA HUMĂ MARIANA STANCIU estrângerea spaţiilor verzi accentuează puternic riscurile ecologice urbane şi are un impact negativ imediat asupra R calităţii vieţii şi stării de sănătate a populaţiei. De aceea, în ultima vreme, lumea luptă sub diverse forme pentru crearea de noi spaţii verzi, în special în zonele urbane cele mai aglomerate. Spre deosebire de alte ţări europene, România are o situaţie net deficitară privind suprafaţa medie a spaţiului verde pe locuitor, dacă avem în vedere că norma OMS este de 50 mp/locuitor, iar standardul Uniunii Europene este de 26 mp/locuitor. În aceste condiţii, populaţia multor oraşe din ţara noastră nu dispune, în prezent, de necesarul minim de spaţii verzi (Bucureştiul deţine doar o suprafaţă medie de 9,67 mp/locuitor). În acest articol sunt prezentate câteva soluţii pentru eliminarea acestui deficit. Cuvinte-cheie: spaţii verzi, beneficii spaţii verzi, dezvoltare urbană, politici privind spaţii verzi. OFENSIVA DEZVOLTĂRII INFRASTRUCTURII VERZI A ORAŞELOR Psihologia socială confirmă faptul că cei mai mulţi oameni manifestă un ataşament puternic, chiar dacă uneori vag conştientizat, faţă de lumea naturală (pădurea, muntele, izvorul, iarba ş.a.). Biologii au lansat ipoteza biofiliei, potrivit căreia dependenţa omului faţă de lumea naturală s-ar extinde mult dincolo de preocupările sale privind asigurarea bunăstării materiale, vizând totodată şi unele nevoi de semnificaţie mai abisale (J. Kendall, T. Crompton, 2008, E. O. Wilson, 1984, E. O. Wilson, S. Kellert, 1993 ş.a.). Percepţia cvasigenerală asupra virtualelor riscuri ce decurg din degradarea ireversibilă a ecosistemului planetar, în esenţă, prin procesul de urbanizare, a alimentat continuu, în ultimele două–trei decenii, febra ecotivităţii (conceptul de ecotivitate se referă la orice activitate ce Adresa de contact a autorilor: Dumitru Chiriac, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, e-mail: chiriacdd@yahoo.com; Cristina Humă, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, e-mail: humacris@yahoo.com; Mariana Stanciu, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, e-mail: mariana1stanciu@yahoo.com. CALITATEA VIEŢII, XX, nr. 3–4, 2009, p. 249–270 250 DUMITRU CHIRIAC, CRISTINA HUMĂ, MARIANA STANCIU 2 promovează conservarea şi sustenabilitatea ecosistemului şi biodiversităţii – Wikipedia, 2008). Şi oameni de afaceri ai lumii moderne au sesizat şi valorificat această disponibilitate psihologică a omului, de a-şi trăi viaţa cât mai aproape de natură. Prin crearea unor oferte de ecoturism sau turism exotic, prin promovarea unor produse ecologice obţinute prin agricultura organică, prin promovarea unor stiluri de viaţă simple, integrate în natură, aceştia au iniţiat un trend ecologic ce tinde să devină tot mai consistent, vizând, deopotrivă, modernizarea infrastructurii aşezărilor umane, iniţierea unor sisteme inteligente de producere şi conservare a energiei, menţinerea parametrilor naturali ai apei şi aerului, recuperarea solurilor degradate ş.a. În ultimii ani asistăm la o adevărată ofensivă a investigaţiilor şi acţiunilor angajate de diverşi specialişti (ecologi, eco-economişti, sociologi, agenţi de marketing ş.a.) care încearcă să identifice atitudinile, trăirile, speranţele, dar şi îngrijorările oamenilor şi instituţiilor faţă de evoluţiile ce au loc în sfera consumului, a degradării mediului natural, a încălzirii globale, ori la nivelul dezastrelor ce afectează deja zone largi din ecosistem. La nivel mondial, modul de viaţă urban va îngloba, în anul 2008, mai mult de jumătate din locuitorii planetei (adică în jur de 3,3 miliarde persoane), având, în prezent, un ritm mediu anual de extindere de circa două procente. Acest fenomen va determina suprapopularea oraşelor, mai ales în ţările în curs de dezvoltare (M. O’Meara Sheehan, 2008). În asemenea condiţii, la marile probleme cu care se confruntă majoritatea oraşelor lumii, precum intensificarea traficului, poluarea atmosferică, criza de locuinţe, acumularea de deşeuri etc., se adaugă şi reducerea, pe alocuri dramatică, a spaţiilor verzi, prin convertirea acestora în suprafeţe ocupate cu construcţii. Restrângerea spaţiilor verzi accentuează masiv riscurile ecologice urbane, având un impact negativ imediat asupra viabilităţii şi sustenabilităţii acestora, asupra calităţii vieţii şi stării de sănătate a populaţiei. Deja, de mai multe decenii, creşterea densităţii locuitorilor din zonele urbane produce o „foame” crescândă de spaţiu. În paralel cu evoluţia teritorială tentaculară a marilor oraşe, s-au modificat structura, arhitectura şi design-ul urbanistic, de cele mai multe ori, în detrimentul spaţiilor verzi. De aceea, în ultima vreme, numeroşi agenţi sociali se implică în ofensiva creşterii, prin diverse mijloace, a suprafeţelor verzi urbane, în foarte multe ţări ale lumii. Este vorba despre aşa-numita gherilă verde, ce constă în crearea de spaţii verzi cât mai largi şi cât mai numeroase, în special în zonele urbane cele mai aglomerate, din Japonia, Statele Unite, Marea Britanie, Germania, Canada, Australia, Libia ş.a. Conceptul de gherilă verde (guerrilla gardening) a fost lansat de Liz Christy împreună cu grupul său Green Guerrilla, în anul 1973, prin iniţiativa de a transforma, într-o adevărată grădină, o zonă întinsă din Bowery Houston – New York. Grupul respectiv a reuşit să facă de nerecunoscut un uriaş teren viran din oraş, transformându-l într-o splendidă grădină, pe bază de voluntariat. 3 SPAŢIILE VERZI – O PROBLEMĂ A URBANIZĂRII ACTUALE 251 Conceptul de guerilă verde mai are şi semnificaţia transformării unor spaţii abandonate, aflate în proprietate incertă ori aflate în litigiu, în spaţii verzi, adesea chiar fără permisiunea eventualilor proprietari. O asemenea practică este mult mai larg răspândită şi mult mai veche decât s-ar putea crede, nu numai în New York (Gerrard Winstanley, The Diggers, în Surrey), dar şi în Ohio (John „Appleseed” Chapman, în anul 1801), sau în Marea Britanie (încă din anul 1649), sau în Honduras (plantaţia Tacamiche , 1995) ş.a. (Kendall J., Crompton T., 2008). Richard Reynolds a înfiinţat, în octombrie 2004, un site GuerrillaGardening.org, unde un număr de 30 de ţări dezbat şi fac schimburi de experienţă pe această temă (publicate în sinteză în Bloomsbury Publishing, în Marea Britanie şi SUA, în luna mai 2008). Subiectul acesta nu este lipsit de relevanţă nici în cazul României. Dar a pune problemele în termeni similari pentru o ţară ca România poate părea şocant, cel puţin la prima vedere. Totuşi, nici măcar românii (larg recunoscuţi pentru toleranţa lor proverbială) nu pot ignora la nesfârşit faptul că, în oraşele lor, pot fi întâlnite numeroase spaţii intravilane, de diverse mărimi, abandonate (aflate în litigiu sau în proprietatea nu se ştie cui), nu rareori având rolul de depozit pentru gunoaie. Asta fără a mai aminti fenomenele clasice pentru agricultura românească de după anul 1989, când întinse suprafeţe agricole sau despădurite, au rămas neutilizate şi necultivate ani la rând. În alte ţări, în acelaşi spirit, al creşterii zonelor verzi din oraşe, există şi alte exemple demne de urmat, chiar dacă par mai puţin radicale. În anul 2008, municipalitatea guvernamentală din Tokyo a avut iniţiativa plantării celei mai înalte cortine verzi din lume (29 m), pe principala clădire ocupată cu birouri din centrul oraşului. Aceasta a determinat reducerea efectelor emisiilor de dioxid de carbon din zonă, a diminuat sensibil consumul de energie din timpul verii (cu aparatele de aer condiţionat) şi, nu în ultimul rând, a probat noua tehnologie verde a Japoniei. Datorită acesteia, pe timpul verii, temperatura din birouri a scăzut cu 4°C, ceea ce a dus la extinderea acestei iniţiative pe tot mai multe clădiri japoneze. Plantele sunt sădite în câteva mici containere cu pământ, aşezate la baza clădirilor şi sunt alimentate cu apă prin sisteme de senzori ce fac procesul extrem de eficient. Din păcate, asemenea iniţiative sunt prea puţin popularizate în lume, în pofida efectelor tot mai greu de suportat ale încălzirii globale din mediile urbane. „...Probabil, prima provocare legată de dezvoltarea durabilă este aceea de a face oraşul să respire viaţă şi să nu consume mai mult decât are nevoie. Plantele sunt un element vital – indiferent dacă există sau nu înlăuntrul graniţelor oraşelor, ele reprezintă o parte vitală a metabolismului oraşului... Înverzirea unui oraş poate... reduce amprenta ecologică a rezidenţilor ei, îmbunătăţindu-le în acelaşi timp sănătatea” (C. Stephens şi P. Stair, Noi căi pentru sănătatea publică urbană, în vol. Starea lumii 2007. Viitorul nostru urban, 2008, p. 214). În prezent, spaţiul verde urban este definit variat, în funcţie de „modurile în care influenţează diferitele aspecte ale vieţii umane şi ale sistemului urban ca întreg” (Practical Evaluation Tools for Urban Sustainability – Green Blue). 252 DUMITRU CHIRIAC, CRISTINA HUMĂ, MARIANA STANCIU 4 În Europa, unele cercetări privind evoluţia spaţiilor verzi sunt integrate în al V-lea Program-cadru al Uniunii Europene, sub titlul „Oraşul de mâine şi moştenirea culturală”. Astfel, Proiectul EC FP5 URGE (European Community Framework Programme 5 – Urban Green Environment) conceptualizează spaţiul urban ca pe un sistem împânzit de „spaţii verzi publice … utilizate direct pentru recreere activă sau pasivă, ori utilizate indirect prin influenţa lor pozitivă asupra mediului urban accesibil cetăţenilor, servind diverselor nevoi ale acestora, ridicând astfel calitatea vieţii în oraşe”. Proiectul COST C8 – Best Practice in Sustainable Urban Infrastructure apreciază că „infrastructura urbană verde/albastră constă din toate suprafeţele verzi din oraş, private şi publice, grădini, precum şi suprafeţe de pajişte, terenuri de pădure, parcuri sau cimitire şi râuri, terenuri umede şi eleştee. Aceasta include şi vegetaţia spontană de pe depozite, de pe marginea drumurilor, din lungul căilor ferate, gardurilor/zidurilor şi acoperişurile clădirilor”. Un alt proiect, COST Action C11 – Green Structure and Urban Planning, precizează că infrastructura verde constituie mai mult decât suma spaţiilor verzi şi implică o viziune spaţială asupra reţelei ce leagă spaţiile deschise, grădinile publice şi private, parcurile publice, terenurile de sport, loturile de grădini, terenurile de recreere din interiorul oraşelor, inclusiv terenurile umede şi luncile de râu din imediata apropiere a oraşului. Dezvoltarea acestei infrastructuri este un rezultat al interacţiunii pe termen lung a sistemelor natural şi uman şi necesită atenţie şi grijă. „Din nefericire, majoritatea oraşelor din lume îşi reduc volumul de spaţii verzi dinlăuntrul teritoriului. Oraşele din estul Statelor Unite, de exemplu, au pierdut 30% din copaci de-a lungul ultimilor 20 de ani. Clădirile şi drumurile au prioritate, transformând unele zone în ecosisteme de asfalt, care sunt chiar şi mai lipsite de viaţă decât deşerturile” (American Forests, „Setting Urban Tree Canopy Goals”, citat în C. Stephens şi P. Stair, Noi căi pentru sănătatea publică urbană, în vol. Starea lumii 2007. Viitorul nostru urban, 2008, p. 214). În România, Legea nr. 24/2007 privind reglementarea şi administrarea spaţiilor verzi din zonele urbane precizează că prin spaţiu verde se înţelege „zona verde din cadrul oraşelor şi municipiilor, definită ca o reţea mozaicată sau un sistem de ecosisteme seminaturale, al cărei specific este determinat de vegetaţie (lemnoasă, arborescentă, arbustivă, floricolă şi erbacee)” (art. 2). Prin această lege se „reglementează administrarea spaţiilor verzi, ca obiective de interes public, în vederea asigurării calităţii factorilor de mediu şi stării de sănătate a populaţiei” (art. 1). BENEFICIILE OFERITE DE SPAŢIILE VERZI Beneficii ecologice. Din perspectivă ecologică, spaţiile verzi urbane sunt un adevărat moderator al impactului activităţilor umane asupra mediului înconjurător. 5 SPAŢIILE VERZI – O PROBLEMĂ A URBANIZĂRII ACTUALE 253 Acestea au o contribuţie importantă la epurarea chimică a atmosferei. Prin procesul de fotosinteză, plantele consumă dioxid de carbon şi eliberează oxigen, constituind, astfel, alături de planctonul din oceane, principalele surse de oxigen ale planetei. Studiile actuale arată că un hectar de pădure produce, în medie, 10 t de oxigen pe an şi consumă 14 t CO (Bernatzky A., 1978, citat de A.-F. Iliescu, 2 2006). În decursul unei zile, o suprafaţă foliară de 25 mp furnizează necesarul de oxigen pentru o persoană (A.-F. Iliescu, 2006). Pe lângă epurarea chimică a atmosferei, ce menţine bilanţul zi-noapte în favoarea producţiei de oxigen, vegetaţia realizează şi o epurare fizică a acesteia prin reţinerea prafului şi pulberilor. Rezultatele cercetărilor ştiinţifice pun în evidenţă faptul că „o peluză de iarbă reţine de 3–6 ori mai mult praf decât o suprafaţă nudă, iar un arbore matur reţine de 10 ori mai multe impurităţi decât o peluză de mărimea proiecţiei coroanei acestuia pe sol” (A.-F. Iliescu, 2006, p. 94). În paralel cu epurarea chimică şi fizică a atmosferei, vegetaţia realizează şi o epurare bacteriologică a acesteia, distrugând o bună parte din microorganisme prin procesul de degajare a oxigenului şi ozonului, îndeosebi de către conifere, şi nu numai (A.-F. Iliescu, 2006). Vegetaţia are un rol vital şi în moderarea climatului urban. În oraşe, construcţiile şi suprafeţele pavate sau betonate creează un climat urban specific, cu temperaturi mai ridicate şi o restricţie a circulaţiei aerului, ceea ce conduce la producerea aşa-numitului efect de „insulă de căldură”. În contrast cu acesta, vegetaţia, prin efectul de umbră şi de creştere a umidităţii aerului contribuie la crearea unui mediu mai confortabil. De aici şi folosirea sintagmei „parcul – insulă răcoroasă”, în contrast cu „insula de căldură” urbană (Draft Green Space Strategy, Erewash Borough Council, 2007). Studiile climatologice susţin că, în apropierea pădurilor, temperatura medie a aerului, în zilele de vară, este cu 2–3,5°C mai scăzută faţă de zonele libere neplantate din oraşe, şi cu 12–14°C mai scăzută decât temperatura construcţiilor şi ariilor betonate şi asfaltate. Vegetaţia bogată contribuie la creşterea umidităţii relative cu 7–14 procente în parcuri şi păduri, cu efect benefic asupra zonelor limitrofe (Bernatzky A., 1966, citat de A.-F. Iliescu, 2006). Un alt beneficiu adus de vegetaţie îl constituie atenuarea poluării fonice. Spaţiile verzi, în special cele compacte, constituie adevărate bariere pentru zgomote, contribuind semnificativ la reducerea nivelului acestora, în perioada de vegetaţie. Unele cercetări arată că zgomotele, care în mediul urban ating intensităţi cuprinse între 40 şi 80 decibeli, pot fi reduse la jumătate în cazul existenţei unor perdele arborescente cu o lăţime de 200–250 m (Cook D. I. şi Van Harerbeke D. F., 1971, citaţi de A.-F. Iliescu, 2006). Spaţiile verzi, atunci când sunt şi naturale, au rolul de a păstra şi perpetua vegetaţia naturală autohtonă din zonele în care sunt situate oraşele, prin furnizarea şi conservarea habitatelor pentru diferite specii, ce pot avea, uneori, o diversitate mai mare decât în habitatele rurale. Beneficii sociale. Ca spaţii publice, spaţiile verzi contribuie la creşterea incluziunii sociale, prin crearea de oportunităţi pentru ca persoanele de toate 254 DUMITRU CHIRIAC, CRISTINA HUMĂ, MARIANA STANCIU 6 vârstele să interacţioneze atât prin contact social informal, cât şi prin participarea la evenimentele comunităţii (conf. Scottish Executive 2001, citat de T. Baycan- Levent şi P. Nijkamp, 2004). Spaţiile verzi pot constitui locuri de desfăşurare pentru diverse evenimente sociale şi culturale, cum sunt festivalurile locale, celebrările civice sau desfăşurarea unor activităţi teatrale, cinematografice etc. (T. Baycan-Levent şi P. Nijkamp, 2004). Astfel, acestea „ajută la formarea identităţii culturale a unui areal, sunt parte a profilului său unic şi dau un sens locului pentru comunităţile locale” (Draft Green Space Strategy, Erewash Borough Council, 2007). Spaţiile verzi bine întreţinute joacă un rol semnificativ în promovarea sănătăţii populaţiei urbane. Acestea oferă oportunităţi prin care încurajează un stil de viaţă mai activ, prin plimbări, alergare, exerciţii fizice, ciclism etc., inclusiv deplasări pe rutele dintre zonele locuite şi/sau dintre diferite facilităţi publice (magazine, pieţe, şcoli). Unele studii arată că valoarea principală a spaţiilor verzi decurge din capacitatea lor de refacere a „stării de bine” a persoanelor care le frecventează (Greenspace Scotland, Research report). Ele oferă citadinilor locuri liniştite pentru relaxare şi reducere a stresului, pentru evadarea din mediul construit şi din trafic. Spaţiile verzi răspund, aşadar, în principal, nevoilor umane de recreere şi petrecere a timpului liber. În cazul persoanelor lipsite de venituri sau de timp, parcul rămâne soluţia cea mai la îndemână pentru activităţi recreaţionale. De asemenea, spaţiile verzi pot deveni, în anumite condiţii, locuri de joacă pentru copii, contribuind la dezvoltarea fizică, mentală şi socială a acestora (Hart R. 1997, citat de T. Baycan-Levent şi P. Nijkamp, 2004). Ele facilitează un necesar comportament de socializare a copiilor (Draft Green Space Strategy, Erewash Borough Council, 2007). Spaţiile verzi urbane au o deosebită importanţă şi din punct de vedere estetic, deoarece atenuează impresia de rigiditate şi ariditate a oricărui mediu construit – mediu ce domină în oraşe. Prin valoarea amenajării lor peisagistice, spaţiile verzi dau identitate aşezărilor umane, constituind „o artă accesibilă, uşor de înţeles şi apropiată tuturor, pentru că foloseşte elemente naturale ce exercită o atracţie spontană” (A.-F. Iliescu, 2006, p. 103). Beneficii economice. Impactul pozitiv al spaţiilor verzi se extinde şi în sfera activării vieţii economice a oraşelor. Un mediu plăcut ajută întotdeauna la crearea unei imagini favorabile asupra centrelor urbane şi, prin aceasta, poate spori atractivitatea pentru investiţii şi pentru oferta de noi locuri de muncă (T. Baycan- Levent şi P. Nijkamp, 2004). Mai mult, prezenţa spaţiului verde, prin aspectele benefice pe care le oferă locuitorilor (estetice, de sănătate etc.), determină creşterea în valoare a zonelor urbane (T. Baycan-Levent şi P. Nijkamp, 2004) şi, implicit, a valorii proprietăţilor localizate în vecinătatea lor (Practical Evaluation Tools for Urban Sustainability – Green Blue). Existenţa spaţiilor verzi bine întreţinute contribuie, de asemenea, la creşterea calităţii locuirii. Cercetările au arătat că locuitorii acordă o valoare înaltă zonelor în 7 SPAŢIILE VERZI – O PROBLEMĂ A URBANIZĂRII ACTUALE 255 care se află spaţii verzi de calitate (Sendi, R. şi colab., Public Spaces on large housing estates, p. 10). De asemenea, spaţiile verzi pot juca un rol semnificativ în dezvoltarea turismului. Toate aceste beneficii aduse de sistemul spaţiilor verzi urbane prin prisma celor trei funcţii (ecologică, socială şi economică) sunt bine precizate şi în Recomandarea Consiliului Europei No. R (86)11 a Comitetului Ministerial al Statelor Membre asupra spaţiului public urban, în sensul de spaţiu verde, şi anume: „Spaţiul public este o parte esenţială a moştenirii urbane, un element puternic în înfăţişarea arhitecturală şi estetică a oraşului, joacă un rol educaţional important, este semnificativ din punct de vedere ecologic, este important pentru interacţiunea socială, vine în sprijinul dezvoltării comunităţii şi este încurajator pentru obiective şi activităţi economice. Ajută la reducerea tensiunii inerente şi a conflictului din zonele deprivate ale arealelor urbane; are un rol important în oferta de facilităţi pentru nevoile recreaţionale şi de petrecere a timpului liber a comunităţii şi are o valoare majoră în îmbunătăţirea condiţiilor de mediu, ajută la renaşterea economică a oraşelor, nu numai prin crearea de locuri de muncă, dar şi printr-o creştere a atractivităţii oraşului, ca un loc pentru investiţii şi afaceri şi areale rezidenţiale căutate”. (Recommendation on Urban Space 86/11, 1986, citat în Parks and urban green space, CIWEM.) POLITICILE ŞI MANAGEMENTUL SPAŢIILOR VERZI DIN ORAŞELE EUROPENE Indicatorii evaluării spaţiilor verzi. Indicatorii utilizaţi în evaluarea spaţiilor verzi urbane pot fi structuraţi în mai multe grupe (Practical Evaluation Tools for Urban Sustainability – Green Blue). a) Indicatori privind disponibilitatea spaţiului verde/albastru urban: cantitatea totală de suprafaţă verde/albastră, ponderea suprafeţei verzi şi de apă din oraş, suprafaţa de spaţiu verde/locuitor etc. În unele cazuri sunt utilizaţi indicatori mai detaliaţi care să furnizeze informaţii despre forma, tipurile de funcţii ale spaţiului verde (EEA, 1995, citat în Practical Evaluation Tools for Urban Sustainability – Green Blue). b) Indicatori privind accesibilitatea spaţiilor verzi/albastre, respectiv proximitatea acestora, măsurată prin procentul de populaţie care se află la mai puţin de 15 minute de mers pe jos de suprafeţele verzi urbane (EEA, 1995, citat în Practical Evaluation Tools for Urban Sustainability – Green Blue) sau, în alte cazuri, la 150 m de casă (COST 11). c) Indicatori de calitate ai habitatului şi de menţinere a biodiversităţii: fragmentarea spaţiului verde şi izolarea acestuia, calitatea vieţii sălbatice urbane măsurată în numărul de specii de păsări (Towards an Urban Atlas: Assessment of Spatial Data of 25 European Cities and Urban Areas. Environmental Issues No. 30, Copenhagen, 2002, citat în Practical Evaluation Tools for Urban Sustainability – Green Blue), de specii ameninţate şi protejate etc. 256 DUMITRU CHIRIAC, CRISTINA HUMĂ, MARIANA STANCIU 8 Pentru Europa, cel mai cuprinzător set de indicatori apare în Catalogul Interdisciplinar al Criteriilor, elaborat în cadrul proiectului FP5 URGE (Framework Programme 5 – Urban Green Environment), care stabileşte următoarele grupe: a) grupa indicatorilor privind cantitatea (disponibilitatea) de spaţii verzi: arealul suprafeţei, fragmentarea, izolarea de alte spaţii verzi, conectivitatea spaţiilor verzi, furnizarea de spaţii verzi sau oferta, accesibilitatea, sistemul integrat intern/extern; b) grupa indicatorilor privind calitatea spaţiilor verzi: diversitatea speciilor, diversitatea habitatului, protejarea moştenirii culturale şi naturale, capacitatea de a îmbunătăţi calitatea mediului, identitatea oraşului, conştientizarea beneficiilor fizice şi emoţionale derivate din impactul spaţiului verde urban; c) grupa indicatorilor privind utilizarea spaţiilor verzi: recreere, sport, educaţie, cultură, producţie, locuri de muncă; d) grupa indicatorilor pentru planificare, dezvoltarea şi managementul spaţiilor verzi: politica urbană verde şi contextul ei legal, instrumente de planificare, includerea în planurile Agenda 21, responsabilităţi în cadrul administraţiei, integrarea spaţiilor verzi private, buget pentru sistemul verde urban, managementul deşeurilor, implicarea cetăţenilor etc. Analizele internaţionale şi naţionale asupra performanţelor spaţiului verde urban recurg, mai ales, la utilizarea unor indicatori comparativi între ţări şi, respectiv, între oraşe. Sunt utilizaţi, în special, indicatori cantitativi, cum ar fi: suprafaţa totală de spaţiu verde în arealele urbane, ponderea suprafeţei de spaţiu verde, suprafaţa de spaţiu verde pe locuitor. Conform Organizaţiei Mondiale a Sănătăţii, norma de spaţiu verde pentru un locuitor trebuie să fie de 50 mp (9 mp/locuitor – minima). La nivelul Uniunii Europene, unde mediul urban reprezintă habitatul pentru circa 70% din populaţie, standardele în ceea ce priveşte spaţiile verzi sunt de minimum 26 mp/locuitor (Nota de fundamentare – OUG nr. 108/10–10–2007, Monitorul Oficial nr. 698/16–10–2007). În România, situaţia spaţiilor verzi urbane este mult sub nivelul standardelor europene, media fiind de doar 18 mp/locuitor, datorită, în special, diminuării suprafeţei acestora în ultimii 15 ani (Planul Local de Acţiune pentru Mediu Bucureşti, APM Bucureşti, 2005). Suprafeţele alocate spaţiilor verzi în cadrul oraşelor europene depind atât de managementul actual al acestora, cât şi de tradiţiile existente în domeniu, în diferite oraşe ale continentului nostru. În contextul presiunii la care este supus spaţiul verde, suprafaţa acestuia şi modificările survenite în totalul ei devin un indicator important în evaluarea politicilor de planificare a „verdelui urban”. Dar, pe lângă asigurarea unei suprafeţe optime de spaţiu verde, municipalităţile europene trebuie să aibă în vedere şi necesităţile diverselor grupe de utilizatori, cererile pentru varietatea unor forme de recreere, îmbunătăţirea mediului înconjurător urban, 9 SPAŢIILE VERZI – O PROBLEMĂ A URBANIZĂRII ACTUALE 257 satisfacerea necesităţilor pentru conservarea naturii şi a locurilor importante din punct de vedere cultural (Jönsson şi Gustavsson, 2002, citat de S. J. Venn şi J. K. Niemelä, 2004). Politici privind administrarea spaţiilor verzi. Realizarea obiectivelor privind asigurarea necesarului de spaţii verzi din oraşele europene diferă de la un oraş la altul. Studiul Urban Green Space Policies: Performance and Success Conditions in European Cities (2004), prezintă evaluarea performanţei politicilor privind spaţiie verzi din perspectiva autorităţilor municipale a 25 de oraşe europene. În categoria „succes mare” se încadrează cinci oraşe: Anvers, Marsilia, Montpellier, Zürich şi Istanbul. „Succes moderat” a fost înregistrat în 11 oraşe, între care Berna, Birmingham, Viena, Varşovia ş.a. Un număr de şase municipalităţi chestionate, între care Berlin, Budapesta sau Cracovia, s-au încadrat în categoria unui „succes marginal”, iar două municipalităţi – Lodz şi Ljubliana – au apreciat nivelul lor de succes ca fiind „scăzut”. De modul în care sunt realizate aspectele cantitative (spaţiale) şi calitative ale sistemului de spaţii verzi depinde şi nivelul de satisfacţie al populaţiei urbane. O cercetare realizată în anul 2004, Urban Audit Perception Survey, a urmărit percepţia asupra calităţii vieţii în 31 de oraşe europene. Una dintre problemele asupra cărora respondenţii din oraşele respective şi-au exprimat opiniile s-a referit la nivelul de satisfacţie faţă de serviciul care se ocupă de spaţiul verde, parcurile şi grădinile publice, ca formă de infrastructură urbană. Din analiza datelor au rezultat niveluri diferite de satisfacţie a populaţiei din oraşele cuprinse în cercetare, faţă de spaţiile verzi şi calitatea serviciilor oferite de acestea. Oraşele cu nivel mai ridicat de satisfacţie a locuitorilor (foarte mulţumiţi şi destul de mulţumiţi) sunt: München (cu 51% dintre respondenţi foarte mulţumiţi şi 37% destul de mulţumiţi), Stockholm (43%, respectiv 47%), Viena (42%, respectiv 33%), Copenhaga (41%, respectiv 45%), Luxemburg (38%, respectiv 45%), Bruxelles (32%, respectiv 48%), Helsinki (29%, respectiv 61%) şi Marsilia (16%, respectiv 43%) (Tabelul nr. 1). Niveluri ridicate de satisfacţie ale locuitorilor faţă de spaţiul verde se înregistrează, mai ales, în oraşe în care şi suprafeţele de spaţiu verde sunt mai mari. În acest sens se pot enumera oraşele Viena (cu 125,4 mp/locuitor), Helsinki (102,9 mp/locuitor) sau Marsilia (118 mp/locuitor) etc. (Urban Green Space Policies: Performance and Success Conditions in European Cities, 2004.) Aşa cum s-a arătat mai sus există şi oraşe în care ponderea respondenţilor complet nemulţumiţi şi destul de nemulţumiţi de serviciul responsabil cu spaţiile verzi este semnificativă. Dintre oraşele ce se încadrează în această categorie menţionăm: Iraklion (cu 49% dintre respondenţi complet nemulţumiţi şi 24% destul de nemulţumiţi), Atena (41% şi, respectiv, 24%), Lisabona (25% şi, respectiv, 27%), Napoli (15% şi, respectiv, 47%) şi Madrid (10% şi, respectiv, 32%) (Tabelul nr. 1). 258 DUMITRU CHIRIAC, CRISTINA HUMĂ, MARIANA STANCIU 10 Tabelul nr. 1 Percepţia populaţiei din unele oraşe europene cu privire la serviciul spaţiilor verzi, parcuri şi grădini publice – 2004 (%) Foarte Destul de Destul de Deloc Nu ştiu/ Oraşul mulţumit mulţumit nemulţumit mulţumit Non răspuns Anvers 25 40 25 9 2 Bruxelles 32 48 14 6 1 Liège 14 39 28 17 2 Copenhaga 41 45 11 3 1 Berlin 18 44 29 8 2 Dortmund 37 36 19 5 2 Leipzig 34 45 13 6 2 München 51 37 9 1 2 Atena 6 29 24 41 0 Iraklion 8 19 24 49 0 Barcelona 9 45 34 11 1 Madrid 9 47 32 10 3 Malaga 7 39 43 11 0 Marsilia 16 43 23 15 3 Paris 29 46 18 5 2 Rennes 42 46 8 3 1 Dublin 31 33 19 13 4 Napoli 4 34 47 15 0 Roma 16 52 28 4 0 Torino 23 52 20 5 0 Luxemburg 38 48 9 3 1 Amsterdam 21 51 22 5 2 Rotterdam 20 48 20 7 5 Viena 42 33 22 1 2 Praga 19 43 24 13 2 Lisabona 6 38 27 25 4 Helsinki 29 61 8 1 1 Stockholm 43 47 8 1 2 Glasgow 33 44 10 10 4 Londra 29 44 17 7 4 Manchester 24 41 21 11 4 Urban Audit Perception Survey. Local Perception of Quality of Life in 31 European Cities, 2004, EOS/Gallup, www.urbanaudit.org/UAPSprocente20leaflet.pdf. În ceea ce priveşte Bucureştiul, acesta se încadrează în categoria oraşelor în care percepţia populaţiei asupra calităţii mediului înconjurător (în care sunt incluse şi spaţiile verzi) este destul de scăzută. Astfel, studiul Diagnoza calităţii vieţii, 1990–2006, efectuat de Institutul de Cercetare a Calităţii Vieţii, relevă, la nivelul anului 2003, o pondere mai mare a persoanelor care consideră calitatea acestui mediu ca fiind „proastă” şi „foarte proastă” (37,2%), comparativ cu cele care apreciază că aceasta este „bună” şi „foarte bună” (26,6%). O schimbare de percepţie se înregistrează în anul 2006, când se remarcă o creştere a ponderii 11 SPAŢIILE VERZI – O PROBLEMĂ A URBANIZĂRII ACTUALE 259 persoanelor care opinează că mediul înconjurător are o calitate „bună” şi „foarte bună” (36,6%). Ca urmare a diferenţelor privind performanţele managementului spaţiilor verzi, sunt consemnate şi o serie de probleme în mai multe ţări europene. Una dintre acestea o reprezintă menţinerea inadecvată a spaţiului verde urban ca spaţiu public, generată de negarea responsabilităţii. Alte studii consemnează incertitudinea privind responsabilitatea faţă de menţinerea spaţiului verde, în unele zone de locuit, cum ar fi, de exemplu, cazul unor oraşe spaniole (Simancas, Madrid), cu repercusiuni asupra calităţii acestuia. Astfel, în timp ce autorităţile locale susţin că „spaţiile publice care sunt utilizate numai de locuitorii blocurilor înconjurătoare sunt responsabilitatea locuitorilor”, locuitorii argumentează că „scuarurile sunt publice şi, de aceea, cad în responsabilitatea autorităţilor” (Pareja, Eastaway et al., 2003, p. 52, citaţi de Sendi, R. şi colab.). Neajunsuri privind managementul (corespunzător) şi menţinerea adecvată a spaţiului verde urban se înregistrează nu numai în ţările vest-europene, aşa cum s-a arătat anterior, ci şi în ţările central şi est-europene. Doar că, în cazul acestora din urmă, ele sunt legate, în primul rând, de dreptul de proprietate asupra terenului, nesoluţionat încă sau aflat în litigiu, în zonele de locuit din cadrul arealelor urbane. Vânzarea celei mai mari părţi a fondului de locuinţe de stat, după 1990, a transformat chiriaşii în proprietari ai locuinţelor, dar terenul pe care se situează locuinţele poate fi în proprietatea unei alte părţi (municipalitate, proprietar individual etc.). Drept urmare, s-a ajuns la o situaţie echivocă, care duce la evitarea îndeplinirii sarcinilor de către actorii implicaţi, pe motiv că nu se ştie cui revine responsabilitatea. În aceste condiţii, spre exemplu, „neglijarea spaţiilor publice, în special a locurilor de joacă şi a terenurilor de sport, a fost specificat ca cel mai negativ aspect al zonei de locuit Havana” (cartier din Budapesta – n.n.) (Erdösi et al. 2003, p. 72, citaţi de Sendi, R. şi colab.). Menţinerea unor zone de spaţiu verde neglijat se poate datora, în unele cazuri, unor dispute între instituţii privind spaţiul respectiv, scopul urmărit fiind câştigarea controlului asupra terenului, care, ulterior, este exploatat pentru profit. De asemenea, în ţările central şi est-europene, retrocedarea terenurilor către foştii proprietari şi dezvoltarea construcţiilor, în ultimii ani, au avut drept rezultat reducerea în dimensiune a spaţiilor verzi urbane, prin ocuparea unor suprafeţe din cadrul lor cu construcţii noi. În plus, spaţiul verde urban este supus unei mari şi permanente presiuni ce vine din partea potenţialilor investitori, care sunt interesaţi de acesta pentru construcţii. Un studiu de caz, în Polonia, arăta că „în timp ce locuitorii zonei Wrzeciono menţionau suprafeţele verzi ca principala trăsătură care face zona lor atractivă pentru locuit, managerii companiilor ce se ocupă cu construcţia de locuinţe... consideră spaţiile verzi ca locuri pentru investiţii viitoare” (Węcławowicz et al. 2005, p. 43, citaţi de Sendi, R. şi colab.). O presiune crescândă asupra spaţiului verde urban o reprezintă parcările, care au devenit o mare problemă, în special în ţările Europei centrale şi de est, inclusiv în România. Această situaţie este, în principal, consecinţa standardelor de 260 DUMITRU CHIRIAC, CRISTINA HUMĂ, MARIANA STANCIU 12 planificare aplicate în perioada regimurilor comuniste înainte de 1989. S-a ajuns, în contextul unor facilităţi modeste de parcare şi a unui număr din ce în ce mai mare de autoturisme personale, la înrăutăţirea situaţiei spaţiilor verzi urbane din cartierele rezidenţiale. Tot mai mulţi sunt cei care îşi rezolvă nevoile de parcare cât mai aproape de locuinţă pe orice spaţiu disponibil. SITUAŢIA SPAŢIILOR VERZI URBANE DIN ROMÂNIA În România, Constituţia stipulează „dreptul oricărei persoane la un mediu înconjurător sănătos şi echilibrat ecologic” (art. 35). În acest context, Legea nr. 24/2007 privind reglementarea şi administrarea spaţiilor verzi din zonele urbane stabileşte că „Statul recunoaşte dreptul fiecărei persoane fizice la un mediu sănătos, accesul liber pentru recreere în spaţiile verzi proprietate publică, dreptul de a contribui la amenajarea spaţiilor verzi, la crearea aliniamentelor de arbori şi arbuşti, în condiţiile respectării prevederilor legale în vigoare” (art. 6). În aceeaşi lege, spaţiile verzi urbane sunt definite ca o reţea mozaicată sau un sistem de ecosisteme seminaturale, al cărui specific este determinat de vegetaţie (lemnoasă, arborescentă, arbustivă, floricolă şi erbacee) şi cuprind parcuri, scuaruri, aliniamente plantate sau terenuri libere, neproductive din intravilan. Cele mai importante sunt parcurile, datorită suprafeţei şi dotărilor de care dispun, dar şi funcţiilor pe care le îndeplinesc. După natura proprietăţii, spaţiile verzi pot fi publice (parcuri, scuaruri, spaţii amenajate cu dominantă vegetală şi zone cu vegetaţie spontană ce intră în domeniul public) sau private (spaţii verzi aflate în proprietate privată şi care nu sunt utilizate în interes public). Administrarea spaţiilor verzi se face de către administraţiile publice locale, în cazul celor publice, sau de către proprietarii acestora pentru cele private. Transformările teritoriale ale oraşelor de-a lungul timpului nu au ţinut întotdeauna seama de menţinerea unui echilibru între dezvoltarea urbană şi asigurarea necesarului de spaţii verzi. În cele 319 aşezări urbane din ţara noastră, unde trăieşte 55,2% din populaţie, ca urmare a tendinţei permanente de extindere a spaţiului construit, în special în ultimele două decenii, s-a înregistrat, de cele mai multe ori, o diminuare a suprafeţei spaţiilor verzi. Astfel, dacă între anii 1980 şi 1990 suprafaţa spaţiilor verzi urbane din România a crescut de la 169,62 la 220,81 kmp, respectiv cu 30%, ulterior, aceasta a înregistrat un trend descendent până în 2006, când s-a produs un uşor riviriment, ajungând la 202, 69 kmp (Tabelul nr. 2). Datorită acestei situaţii, s-a ajuns ca suprafaţa medie a spaţiului verde în România să fie astăzi de numai 18 mp/locuitor, în timp ce, în Europa, aceasta este frecvent de 25 mp/locuitor. Având în vedere că norma Organizaţiei Mondiale a Sănătăţii (OMS) este de 50 mp/locuitor, iar standardele Uniunii Europene sunt de 26 mp/locuitor, rezultă că populaţia oraşelor din ţara noastră nu dispune, în prezent, în multe cazuri, de necesarul minim de spaţii verzi. 13 SPAŢIILE VERZI – O PROBLEMĂ A URBANIZĂRII ACTUALE 261 Tabelul nr. 2 Dinamica suprafeţei spaţiilor verzi urbane în România (1980–2006) Anul 1980 1990 1995 1997 2000 2002 2003 2004 2005 2006 Spaţii 169,62 220,81 212,50 208,58 201,24201,84 205,97 201,22 200,98 202,69 verzi 2 ) (km Sursa: Anuarul Statistic al României (1980–2006), INS, Bucureşti. În ceea ce priveşte situaţia pe oraşe, trebuie menţionat faptul că Bucureştiul, cel mai mare oraş al ţării, cu peste 1,9 milioane de locuitori (respectiv 16,2% din populaţia urbană), deţine o suprafaţă medie a spaţiilor verzi de doar 9,67 mp/locuitor – mult sub normativul UE şi insuficient în raport cu necesităţile minime ale populaţiei. Şi în alte 24 de oraşe, care intră în categoria oraşelor mari (cu peste 100 000 de locuitori), ce deţin 38,8% din populaţia urbană, situaţia nu este, în toate cazurile, cu mult mai bună. Doar patru oraşe mari se apropie de normele europene, având între 20 şi 23 mp/locuitor (Iaşi – 20,6, Suceava – 20,31, Piteşti – 22,81, Satu Mare – 22,99) şi numai două depăşesc 24 mp/locuitor (Oradea – 24,3 şi Sibiu – 24,8). Restul oraşelor mari înscriu valori cuprinse între 2,4 şi 17,85 mp/locuitor (Galaţi şi, respectiv, Bacău). Situaţia este similară şi în cele 81 de oraşe mijlocii (cu populaţie între 20 000 şi 100 000 de locuitori), care cuprind 27,6% din populaţia urbană a României. În această categorie de oraşe, numai 12 dispun de peste 20 mp de spaţiu verde/locuitor, dintre care cinci (Odorheiu Secuiesc, Voluntari, Carei, Drăgăşani şi Buhuşi) se înscriu cu valori peste norma europeană de 26 mp/locuitor. În oraşele mici (sub 20 000 de locuitori), care sunt în număr de 213 şi a căror populaţie reprezintă 17,4% din totalul locuitorilor din mediul urban, spaţiile verzi prezintă valori extrem de variate, ce merg de la 0,64 mp/locuitor (Şimleu Silvaniei), până la 665 mp/locuitor (Cavnic). Situaţia este mai bună în unele oraşe staţiuni balneo-climaterice, care deţin suprafeţe importante de spaţii verzi (Covasna, Ocna Sibiului, Buşteni, Buziaş, Băile Govora etc.), precum şi în oraşele situate în zonele cu vegetaţie forestieră mai bogată (Bălceşti, Cavnic, Solca etc.). În schimb, o serie de localităţi, devenite de curând oraşe, nu dispun practic de spaţii verzi (Milişăuţi, Potcoava ş.a.). Ca urmare a reducerii spaţiilor verzi urbane din ţara noastră, prin OUG nr. 114/2007 pentru modificarea şi completarea OUG nr. 195/2005 privind protecţia mediului, se prevede obligativitatea autorităţilor administraţiei publice locale „de a asigura din terenul intravilan o suprafaţă de spaţiu verde de minimum 20 mp/locuitor, până la 31 decembrie 2010, şi de minimum 26 mp/locuitor, până la 31 decembrie 2013” (art. II, alin. (1)). Pentru realizarea acestui deziderat, primăriile unor localităţi trebuie să identifice terenurile neproductive sau deteriorate ce urmează a fi amenajate ca spaţii verzi. În acest sens, a fost iniţiat de către Guvern (prin OU nr. 59 din 2007) Programul naţional de îmbunătăţire a 262 DUMITRU CHIRIAC, CRISTINA HUMĂ, MARIANA STANCIU 14 calităţii mediului prin realizarea de spaţii verzi în localităţi, care are o perioadă de desfăşurare de 10 ani, cu posibilitatea prelungirii acesteia. Prin acest program sunt finanţate proiectele depuse de administraţiile publice locale pentru realizarea de noi parcuri sau pentru reabilitarea şi extinderea unor parcuri existente. Astfel, la finele anului 2007 erau în curs de finanţare din Fondul pentru Mediu 102 contracte în cadrul „Programului naţional de îmbunătăţire a calităţii mediului prin realizarea de spaţii verzi în localităţi” (M. Toti, 2008, p. 20). Având în vedere prevederile legislative ale OUG nr. 114/2007 pentru realizarea standardelor referitoare la suprafaţa spaţiilor verzi urbane în conformitate cu normele Uniunii Europene, agenţiile judeţene pentru protecţia mediului au în vedere o serie de obiective atât pentru menţinerea şi îmbunătăţirea spaţiilor verzi, cât şi pentru crearea unora noi. Pot fi date ca exemple obiectivele prevăzute de către Agenţia Regională pentru Protecţia Mediului Galaţi (http://www.arpmgl.ro), şi anume: – stoparea diminuării şi degradării spaţiilor verzi intraurbane şi periurbane; – conservarea suprafeţelor verzi existente; – reabilitarea zonelor verzi intraurbane şi periurbane degradate; – eliminarea construcţiilor ilegale şi redarea terenurilor pe care se află acestea sistemului spaţiilor verzi; – realizarea de noi spaţii verzi în interiorul localităţilor urbane; – amenajarea parcurilor cu alei, locuri de joacă şi mobilier specific; – extinderea perdelelor de protecţie în zonele industrializate. Amenajarea de noi spaţii verzi, precum şi reamenajarea celor existente trebuie să se înscrie în procesul general de regenerare urbană, care presupune renovarea, în paralel, a ansamblurilor rezidenţiale vechi şi refacerea infrastructurii, ca o condiţie esenţială a creşterii calităţii vieţii populaţiei. SPAŢIILE VERZI DIN BUCUREŞTI Considerat, cândva, oraş al grădinilor, Bucureştiul secolului al XXI-lea se confruntă, asemenea altor mari oraşe ale lumii, cu numeroase probleme urbane, care afectează tot mai mult calitatea vieţii locuitorilor săi. Între problemele la care trebuie să facă faţă această metropolă europeană se pot menţiona: aglomeraţia datorată densităţii mari a populaţiei (de peste 8 000 de locuitori/kmp), traficul auto intens şi insuficienţa locurilor de parcare, poluarea atmosferică (cu gaze generate, în special, de traficul auto, şi cu pulberi în suspensie), starea de salubritate precară, suprafeţe reduse de spaţii verzi, oportunităţi puţine de agrement etc. Dacă la toate acestea se adaugă efectele climei temperate excesiv continentale, caracteristice zonei de câmpie, accentuate de schimbările climatice globale, ne putem face o imagine despre condiţiile de viaţă ale bucureştenilor. Una dintre marile disfuncţionalităţi ale Bucureştiului derivă, aşa cum am menţionat, şi din insuficienţa spaţiilor sale verzi. Este vorba despre o adevărată „criză” a acestora, care s-a accentuat după anul 1990, când „febra” construcţiilor a 15 SPAŢIILE VERZI – O PROBLEMĂ A URBANIZĂRII ACTUALE 263 redus semnificativ „verdele” urban. Suprafeţe importante de spaţii verzi au fost ocupate cu mall-uri, blocuri sau restaurante, deşi o serie de acte legislative interzic modificarea statutului acestor zone şi transformarea lor în spaţii construibile. Conform datelor cuprinse în Raportul privind starea factorilor de mediu în anul 2005 al Agenţiei pentru Protecţia Mediului Bucureşti, situaţia actuală a spaţiilor verzi s-a modificat mult faţă de anul 1989, atât la nivelul general al Capitalei, cât şi al sectoarelor sale. Se remarcă o scădere drastică, cu circa 50%, a spaţiilor verzi, respectiv de la 34 712 237 mp în 1989, la 17 082 024 mp în anul 2004. Cele mai mari scăderi s-au produs, în această perioadă, în sectorul 5 (cu 90,8%), dar şi în sectoarele 1 şi 2 (cu 55,4 şi, respectiv, 50,4%), ultimele două fiind, în momentul de faţă, şi unele dintre cele mai atractive zone pentru realizarea de construcţii, în special imobiliare. Un început de redresare a situaţiei spaţiilor verzi s-a înregistrat în anul 2006, când, la nivelul Capitalei, suprafaţa acestora a crescut cu 9% faţă de 2004, ajungând la 18 621 731 mp (Tabelul nr. 3). Tabelul nr. 3 Situaţia spaţiilor verzi în Municipiul Bucureşti – 2006 Suprafaţa (mp) SECTORUL 1 SECTORUL 2 SECTORUL 3 Pro- Suprafaţa Pro- Suprafaţa Pro- Suprafaţa Pro- Total cente (mp) cente (mp) cente (mp) cente BUCUREŞTI 18621731 100,0 2677901 14,4 3556967 19,1 4467000 24,0 Parcuri şi 3625341 19,5 449 389 16,8 896952 25,2 159000 3,6 grădini Aliniamente 4555994 24,5 1396631 52,2 451500 12,7 475000 10,6 stradale Spaţii verzi 10440396 56,0 831881 31,0 2208515 62,1 3833000 85,8 din ansambluri de locuinţe BUCUREŞTI 18621731 100,0 2900000 15,6 1719863 9,2 3300000 17,7 Parcuri şi 3625341 19,5 1310000 45,2 100000 5,8 710000 21,5 grădini Aliniamente 4555994 24,5 670000 23,1 124863 7,3 1438000 43,6 stradale Spaţii verzi din ansambluri 10440396 56,0 920000 31,7 1495000 86,9 1152000 34,9 de locuinţe Sursa: Raportul anual privind starea factorilor de mediu în Municipiul Bucureşti în anul 2007, APM Bucureşti. Repartiţia teritorială a sistemului de spaţii verzi în cadrul Capitalei, în perioada 1989–2006, arată modificări importante şi la nivelul unităţilor sale administrative. Astfel, în 1989, cele mai mari suprafeţe de spaţii verzi se aflau în sectoarele 1 şi 2, fiecare cu peste 20% din total, iar cele mai mici, în sectoarele 4 şi 6, cu ponderi de 13,3 şi, respectiv, 11,0%. În 2006, datorită scăderii, în perioada 264 DUMITRU CHIRIAC, CRISTINA HUMĂ, MARIANA STANCIU 16 1990–2004, a suprafeţei spaţiilor verzi în toate sectoarele s-a produs o schimbare a ponderii acestora în totalul patrimoniului verde al Bucureştiului. Astfel, Sectorul 1, cândva cel mai verde sector al Capitalei, a ajuns pe locul 5, cu 14,4% din suprafaţa totală de spaţii verzi a Bucureştiului, primele trei locuri revenind Sectoarelor 3, 2 şi 6, cu 24,0, 19,1 şi, respectiv, 17,7%, iar ultimul loc Sectorului 5, cu doar 9,2%. Reducerea suprafeţei de spaţii verzi, atât la nivelul general al Capitalei, cât şi pe sectoare, s-a reflectat şi în media spaţiilor verzi pe locuitor. Astfel, dacă în 1989 unui bucureştean îi reveneau, în medie, 16,79 mp de spaţiu verde, în 2006, el nu mai beneficia decât de 9,67 mp (adică foarte aproape de norma minimă de spaţiu verde/locuitor stabilită de OMS, care este de 9 mp). Comparativ cu media pe Capitală, de 9,67 mp spaţiu verde/locuitor, cele mai mari valori ale acestui indicator s-au înregistrat, în anul 2006, în Sectoarele 1 şi 3, acestea fiind de 11,68 şi, respectiv, 11,35 mp/locuitor. Ca urmare, Sectorul 1 din Bucureşti, deşi se poziţionează pe locul 5 în ceea ce priveşte suprafaţa totală de spaţii verzi, datorită numărului său mai mic de locuitori, oferă populaţiei cea mai mare suprafaţă de spaţiu verde. La nivelul mediei pe Bucureşti (de 9,67 mp/locuitor) erau Sectoarele 2, 4 şi 6, şi, mult sub această medie, Sectorul 5, cu doar 6,07 mp de spaţiu verde/locuitor (Tabelul nr. 4). Tabelul nr. 4 Bucureşti – Repartiţia pe sectoare a suprafeţei spaţiilor verzi şi a suprafeţei spaţiilor verzi/locuitor (mp) – 2006 Spaţii Suprafaţa Populaţia Spaţii verzi verzi kmp Procente Nr. Procente mp Procente mp/loc MUNICIPIUL 238 100,0 1924959 100,0 18621731 100,0 9,67 BUCUREŞTI Sectorul 1 70 29,4 229238 11,9 2677901 14,4 11,68 Sectorul 2 32 13,4 360750 18,7 3556967 19,1 9,85 Sectorul 3 34 14,3 393226 20,4 4467000 24,0 11,35 Sectorul 4 34 14,3 299414 15,6 2900000 15,6 9,68 Sectorul 5 30 12,6 282935 14,7 1719863 9,2 6,07 Sectorul 6 38 16,0 359396 18,7 3300000 17,7 9,18 Sursa: prelucrare după Raportul anual privind starea factorilor de mediu în anul 2006, APM Bucureşti. În ceea ce priveşte structura spaţiilor verzi din Bucureşti, aceasta era formată, în anul 2006, în mod preponderent, din spaţiile verzi din cadrul ansamblurilor de locuinţe (56,0%) şi din aliniamentele stradale (24,5%), parcurilor şi grădinilor revenindu-le doar 19,5% (Tabelul nr. 3). Având în vedere că parcurile şi grădinile reprezintă categoria cea mai importantă de spaţiu verde, în Bucureşti suprafaţa acestora este total nesatisfăcătoare, reprezentând doar 1,88 mp/locuitor, în condiţiile în care norma recomandată este de 8 mp parc/locuitor şi de 6 mp grădină publică/locuitor (Raportul privind starea factorilor de mediu în anul 2006, APM Bucureşti). 17 SPAŢIILE VERZI – O PROBLEMĂ A URBANIZĂRII ACTUALE 265 În Bucureşti există circa 40 de parcuri, dintre care unele, prin valoarea lor peisagistică sau istorică, conferă identitate acestui mare oraş. Avem în vedere, în continuare, câteva dintre acestea: Grădina Cişmigiu este cea mai veche grădină publică din Bucureşti, fiind inaugurată în anul 1854. Acest parc, situat în centrul oraşului, are o suprafaţă de 16 ha şi este amenajat în genul parcurilor englezeşti, care structurează, în jurul unui lac, alei străjuite de specii dendrologice rare, peluze cu aranjamente florale şi opere de sculptură sau de arhitectură monumentală. Cişmigiul este unul dintre cele mai iubite locuri de promenadă şi de agrement ale bucureştenilor, fapt pentru care cunoaşte o mare afluenţă de vizitatori, în special în weekend. ţat în anul 1906. Prezenţa Monumentului Parcul Carol I (circa 45 ha) a fost înfiin Eroului Neconoscut, a unor opere de artă (Grota cu Cascada, Grupul statuar Gigan ţii şi Frumoasa Adormită de Dimitrie Paciurea, fântâna Zodiacul de arh. O. Doicescu şi sculptor Ţepeş (un turn pentru apă) Mac Constantinescu), a moscheei cu minaret sau a Turnului lui conferă un plus de frumuseţe şi atractivitate acestui parc. De asemenea, parcul se remarcă prin Arenele Romane, lacul de agrement, Muzeul Tehnic etc. Multe dintre operele de artă şi amenajările speciale ale parcului au fost distruse în perioada comunistă, când acest parc a fost ţii, fiind reprofilat pentru festivităţi specifice epocii respective (Dan redenumit Parcul Libertă Ghelase, Marile parcuri ale Bucureştiului, obiective de patrimoniu naţional şi european, www.intbau.org/SibiuConference.htm). Parcul Herăstrău, situat în nordul Bucureştiului, reprezintă un complex de parcuri în jurul Lacului Herăstrău, constituind cea mai mare zonă verde, de agrement şi obiectiv turistic al Capitalei. În cadrul acestui complex se disting următoarele componente: Parcul Herăstrău propriu-zis, Muzeul Satului, Parcul Kiseleff şi Parcul Bordei. Parcul Herăstrău (110 ha), realizat în etape între 1936 şi 1939, este divizat în două zone: Herăstrău – Expoflora (sau Herăstrăul Vechi) destinat pentru odihnă, promenadă, cultură (monumente şi statui, teatru de vară, pavilioane pentru expoziţii) şi destindere (debarcadere pentru bărci şi vaporaşe de agrement) şi Herăstrăul de Nord pentru sport şi distracţie (terenuri de sport, locuri de joacă, restaurante) (Dan Ghelase, Marile parcuri ale Bucureştiului, obiective de patrimoniu naţional şi european, www.intbau.org/SibiuConference.htm). În marile cartiere ale Capitalei s-au realizat o serie de parcuri pentru odihna şi recrearea populaţiei din zonele respective. Astfel, pentru ansamblurile de locuinţe din zona de sud a Bucureştiului s-a amenejat Parcul Tineretului, o vastă zonă verde, cu o suprafaţă de 80 ha. Inaugurat în 1974, parcul dispune de locuri de joacă pentru copii, de spaţii de odihnă, de un lac prevăzut cu debarcader pentru bărci, precum şi de o sală mare destinată acţiunilor culturale şi competiţiilor sportive (Sala „Ioan Kunst Ghermănescu”). ţă de 30 ha şi Parcul Drumul Taberei, aflat în cartierul cu acelaşi nume, are o suprafa dispune de o serie de amenajări, cum ar fi: un teatru de vară pentru copii, un ştrand cu trei bazine, un lac pentru canotaj etc. Parcul Plumbuita (80 ha) este situat în cartierul Colentina, din estul Capitalei. Amenajat ca zonă de odihnă şi agrement în 1977, parcul este înzestrat cu alei asfaltate, terenuri de joacă pentru copii, un curs artificial de apă cu câteva poduri, teren de fotbal etc. (http://ro.wikipedia.org/wiki/Lista_parcurilor_din_Bucuresti). Parcul IOR–Titan, numit mai recent Parcul Alexandru Ioan Cuza, este situat în sectorul 3 al Capitalei şi oferă condiţii de odihnă şi agrement locuitorilor din cartierul Titan–Balta Albă. Parcul, a cărui amenajare a început în anii ’70, are o suprafaţă de 48 ha şi cuprinde alei asfaltate, locuri de joacă, un spaţiu special pentru rolleri şi skatboarderi, o biserică din lemn, iar în zona centrală, un lac (http://metropotam.ro/Locuri/2006/08/ art0816242322-Locul- saptamanii-Parcul-IOR-Alexandru-Ioan-Cuza/). ţe verzi de Pe lângă cele aproape 40 de parcuri, în Bucureşti există numeroase suprafe mici dimensiuni, aşa-numitele scuaruri, care reprezintă o categorie importantă a „verdelui” urban, cu acces nelimitat, frecventate sau traversate de numeroşi locuitori ai Capitalei. 266 DUMITRU CHIRIAC, CRISTINA HUMĂ, MARIANA STANCIU 18 Situate fie în pieţe, fie înconjurate de străzi sau aflate în interiorul cartierelor de locuit, scuarurile, cu o vegetaţie arborescentă şi aranjamente florale speciale, realizează un efect decorativ deosebit, constituind, în acelaşi timp, locuri de odihnă şi relaxare sau de joacă pentru copii. ţiile de arbori ornamentali din Parcurile şi scuarurile Capitalei sunt completate de planta ţiile verzi din lungul marilor bulevarde şi a unor străzi care converg către acestea, dar şi de spa cuprinsul ansamblurilor de locuinţe care alcătuiesc marile cartiere bucureştene ( Raport privind starea mediului în România – 2006, ANPM, p. 263). Se apreciază că Bucureştiul a pierdut, din 1990 şi până în prezent, peste 1,5 milioane de arbori, ritmul dispariţiei zonelor verzi fiind apreciat la 100 ha/an, fapt care explică înjumătăţirea suprafeţei spaţiului verde al Capitalei (Jurnalul Naţional nr. 4658/24 aprilie 2008, p. 5). Specialiştii consideră că diminuarea suprafeţelor spaţiilor verzi, atât în cadrul intravilanului Municipiului Bucureşti, cât şi în cel al altor oraşe din ţară, s-a datorat mai multor cauze. Este vorba, în primul rând, de modul în care s-a aplicat Legea Fondului Funciar, care a permis retrocedări în perimetrul spaţiilor verzi. Având în vedere cererea crescândă pentru locuinţe, în condiţiile lipsei de spaţiu destinat construcţiilor, aceste terenuri retrocedate au reprezentat o miză deosebit de valoroasă pentru dezvoltatorii imobiliari. S-a ajuns, în acest fel, la un conflict între populaţie, care s-a văzut privată de spaţii publice destinate recreării şi cu valoare de mediu şi companiile imobiliare dispuse să-şi extindă afacerile prin acapararea, prin orice mijloace, a unor terenuri propice construcţiilor de locuinţe sau cu altă destinaţie (birouri, sedii de bănci sau firme etc.). O altă cauză care a condus la reducerea spaţiilor verzi urbane s-a datorat, în mare măsură, „cârciumizării” acestor zone destinate pentru odihnă şi agrement. Este vorba despre înfiinţarea, după 1990, a unor spaţii comerciale în parcuri, pe anumite suprafeţe de teren, în baza unor contracte încheiate între deţinătorii acestor unităţi şi administraţiile locale, cu obligaţia de a respecta spaţiul verde. În cele mai multe cazuri nu numai că nu s-a respectat acest lucru, dar unităţile respective s-au extins fără a avea autorizaţiile necesare. Ca urmare, pe lângă mărirea suprafeţelor betonate, au apărut şi construcţii ilegale, care au micşorat în mod considerabil spaţiile verzi. Această stare de lucruri a generat o puternică campanie de presă pentru stoparea defrişărilor, campanie susţinută de numeroase ziare, între care pot fi menţionate Jurnalul Naţional şi România liberă. În acelaşi sens militează şi numeroase ONG, a căror acţiune vizează, de asemenea, păstrarea şi protejarea zestrei naturale a oraşelor noastre. În ceea ce priveşte reacţia comunităţii la distrugerea şi diminuarea spaţiului verde urban, aceasta a putut fi constatată şi prin intermediul Programului on-line lansat de Primăria Sectorului 3 al Municipiului Bucureşti, intitulat „Mediul curat contează!”. Astfel, aspectele negative privind mediul înconjurător la nivelul acestui sector, în perioada 1 ianuarie 2007 – 31 iulie 2008, au făcut obiectul unui număr de 359 de sesizări. 168 dintre acestea, respectiv 46,8%, se referă la problematica 19 SPAŢIILE VERZI – O PROBLEMĂ A URBANIZĂRII ACTUALE 267 privind infrastructura verde. S-a putut constata că unele sesizări au fost trimise în nume colectiv, „asociaţie de locatari” sau „un grup de proprietari”, dar de cele mai multe ori au fost trimise în nume personal. Principalele aspecte ce se desprind din analiza sesizărilor venite din partea populaţiei se referă la: – existenţa unor spaţii verzi aflate în paragină, pentru care se propune o amenajare corespunzătoare; – existenţa unor spaţii verzi în paragină, aflate probabil în litigiu sau intrate în posesia proprietarilor, pentru care se solicită îngrădirea şi salubrizarea; – degradarea vegetaţiei arboricole prin depozite de bitum şi smoală, rămase în urma unor asfaltări; – degradarea vegetaţiei spaţiului verde public, ca urmare a utilizării neadecvate a acestuia, respectiv pentru parcarea autoturismelor; – întreţinerea necorespunzătoare a vegetaţiei unor spaţii verzi, care nu mai poate fi un moderator al factorilor climatici excesivi; – lipsa de responsabilitate a factorilor implicaţi în realizarea salubrizării şi igienei spaţiilor verzi; – folosirea improprie de către cetăţeni a spaţiilor verzi din jurul blocurilor respectiv pentru depozitarea diverselor obiecte; – existenţa unor deşeuri vegetale şi menajere rămase după efectuarea de lucrări în spaţiul verde de către angajaţi ai Administraţiei Domeniului Public; – propuneri pentru dotarea şi înfrumuseţarea unor parcuri; – necesitatea îmbunătăţirii calităţii spaţiului verde pe unele bulevarde, alei secundare, precum şi în zonele adiacente blocurilor de locuinţe; – propuneri pentru o mai bună amenajare şi dotare a unor parcuri; – propuneri pentru evitarea distrugerii complete a spaţiului verde în cazul realizării de parcări; – solicitări pentru păstrarea spaţiului verde, în pofida necesităţii realizării de parcări; – sesizări privind defrişarea arborilor din spaţiul verde de pe străzi şi dintre blocuri, în scopul amenajării de locuri de parcare; – propuneri pentru amenajarea de noi spaţii verzi; – necesitatea igienizării unor spaţii verzi; – măsuri pentru îmbunătăţirea stării vegetaţiei prin plantări, udare etc.; – insuficienta dotare cu mobilier a parcurilor (bănci, coşuri de gunoi etc.); – propuneri de plantare a unor arbuşti, cu rol de protecţie contra noxelor provenite de la autoturisme; – existenţa de instalaţii de joacă pentru copii neadecvate sau degradate, cu risc de accedentare, în caz de utilizare; – insuficienţa spaţiilor de joacă pentru copii şi necesitatea amenajării altor locuri noi. 268 DUMITRU CHIRIAC, CRISTINA HUMĂ, MARIANA STANCIU 20 Cele prezentate mai sus arată situaţia nedorită în care se află Bucureştiul în momentul de faţă, când marele oraş se confruntă cu numeroase aspecte negative ce afectează calitatea vieţii populaţiei sale. Aceasta îl determină pe reputatul arhitect Gheorghe Leahu să-l numească „un oraş mutilat, agresat şi umilit”, în care „Noi bucureştenii suntem marcaţi de haosul urbanistic care ne înconjoară, de poluarea sonoră, de desfiinţarea spaţiilor verzi...” (România liberă nr. 5660/14 octombrie 2008, p. 5). BIBLIOGRAFIE 1. Iliescu, A.-F., Arhitectură peisageră, Bucureşti, Editura Ceres, 2006. 2. Stephens, C., Stair, P., Noi căi pentru sănătatea publică urbană, în vol. Starea lumii 2007. Viitorul nostru urban, Bucureşti, Editura Tehnică, 2008. 3. Wilson, E., Biophilia, Harvard University Press, 1984. 4. Wilson E., Kellert, S., The Biophilia Hypothesis, Shearwater Books, 1993. 5. Mărginean, I. (coord.), Diagnoza calităţii vieţii, 1990–2006, Institutul de Cercetare a Calităţii Vieţii, Bucureşti. 6. Ocica, L., Planul Urban de Management de Mediu al municipiului Drobeta Turnu Severin, Revista „Infomediu Europa”, nr. 7/2008. 7. Toti, M., Dezvoltarea durabilă în contextul lansării oficiale a strategiei naţionale, Revista „Infomediu Europa”, nr. 7/2008. 8. *** Anuarul Statistic al României (1980–2006), Bucureşti, INS. 9. *** Constituţia României din 2003, Monitorul Oficial, Partea I, nr. 767/31 octombrie 2003 10. *** Green Paper on the Urban Environment, Com (90)218 final, Brussels, Commission of the European Communities, 1990. 11. *** Legea nr. 24/2007 privind reglementarea şi administrarea spaţiilor verzi din zonele urbane, Monitorul Oficial nr. 36/18-ian-2007. 12. *** Ordonanţa de Urgenţă a Guvernului nr. 108/10-10-2007 pentru modificarea alin. (2) al art. 8 din Ordonanţa de Urgenţă a Guvernului nr. 59/2007 , Monitorul Oficial nr. 698/16-10-2007. 13. *** Ordonanţa de Urgenţă a Guvernului nr. 114 din 17 octombrie 2007 pentru modificarea şi completarea Ordonanţei de Urgenţă a Guvernului nr. 195/2005 privind protecţia mediului, Monitorul Oficial nr. 713/22-oct-2007. 14. *** Ordonanţă de Urgenţă nr. 195 din 22 decembrie 2005 privind protecţia mediului, Monitorul Oficial nr. 1196/30 decembrie 2005. Site-uri consultate: 15. Ghelase, D., Marile parcuri ale Bucureştiului, obiective de patrimoniu naţional şi european, www.intbau.org/SibiuConference.htm. 16. Sendi, R., Aalbers, M., Boškič, R., Goršič, N. Trigueiro, M., Public Spaces on large housing estates, http://www. restate. geog.uu.nl/conference/downloads/Paperworkshop8.doc. 17. Baycan-Levent, T., Nijkamp, P., Urban Green Space Policies: Performance and Success Conditions in European Cities, http://www.ersa.org/ersaconfs/ersa04/PDF/660.pdf, 2004. 18. Venn, S. J., Niemelä, J., Ecology in a multidisciplinary study of green space: the URGE project, Boreal Environment Research 9: 479–489, Helsinki, http://www.borenv.net/BER/pdfs/ber9/ber9-479.pdf, 2004. 19. Yang M. Suitability Analysis of Urban Green Space System based on Gis, International Institute for Geo-Information Science and Earth Observation Enschede, The Netherlands, 2003. 21 SPAŢIILE VERZI – O PROBLEMĂ A URBANIZĂRII ACTUALE 269 20. *** Best Practice in Sustainable Urban Infrastructure (COST C8) – http://www.vtt.fi/rte/ projects/yki4/cost/costc80.htm. 21. *** Draft Green Space Strategy, Erewash Borough Council, November 2007, http://www.gov.uk/NR/rdonlyres/69670116-31F9-40D7-91F8-5AOB45506440/0/GS InternetExplorer 116.pdf. 22. *** Ecotivity, http://en.wikipedia.org/wiki/Ecotivity. 23. *** Greenspace Scotland. Research report, http://www. Greenspacescotland.orgUK. 24. *** Green Structure and Urban Planning (COST C11) – http://www.map21ltd.com/ COSTC11. 25. *** Jurnal Eco-Civica 2008, Eco-Civica, Organizaţie nonguvernamentală pentru Protecţia Mediului, http://www.eco-civica.ro. 26. *** Lista parcurilor din Bucureşti, Wikipedia http://ro.wikipedia.org/wiki/Lista_parcurilor _din_Bucuresti. 27. *** Locul săptămânii – Parcul IOR (Alexandru Ioan Cuza), http://metropotam.ro/Locuri/ 2006/08/art0816242322-Locul-saptamanii-Parcul-IOR-Alexandru-Ioan-Cuza/. 28. *** Mediul curat contează!, Primăria Sectorului 3, Bucureşti, http://www.sector3 primarie.ro/portal/bucuresti/ps3/portal.nsf/AIIByUNID/00000CB6?Open Document 29. *** Parks and Urban Green Space, The Chartered Institution of Water and Environmental management (CIWEM), http://www.ciwem.org/policy/policies/parks_new.asp. 30. *** Planul Local de Acţiune pentru Mediu Bucureşti, Ministerul Mediului şi Gospodăririi Apelor, Agenţia Naţională pentru Protecţia Mediului, Agenţia pentru Protecţia Mediului Bucureşti, 2005, http://www.apmb.ro/PLAM.html. 31. *** Practical Evaluation Tools for Urban Sustainability – Green Blue, http://www.petus.eu. com/left.php?sct=5&sbsct=0&pageid=2&pagesect=0&pagelang=de. 32. *** Raportul privind starea factorilor de mediu în anul 2005, Agenţia pentru Protecţia Mediului Bucureşti. 33. *** Raportul privind starea factorilor de mediu în anul 2006, Cap. 8. Mediul urban, Agenţia pentru Protecţia Mediului Bucureşti. 34. *** Raport privind starea factorilor de mediu în Regiunea Sud-Est 2007, http://www.arpmgl.ro. 35. *** Raport anual privind starea mediului în România pe anul 2007, Agenţia pentru Protecţia Mediului Bucureşti, MMDD. 36. *** Raport privind starea mediului în România – 2006, Agenţia Naţională pentru Protecţia Mediului. 37. *** http://www.ecomagazin.ro/să-adoptăm-unparc-front-comun-in-campania-jurnalului 38. *** Un Parlament mai verde!, Buletin informativ nr.2/februarie 2007, Fundaţia TERRA Mileniul III şi Asociaţia ALMA-RO, http://terraiii.ngo.ro/date/b2d1f2f8f1bb3ec1206dd2e29da29cba/ buletin2.pdf. 39. *** Urban Green Environment (URGE) – http://www.urge-project.org. 40. *** Urban Audit Perception Survey. Local Perception of Quality of Life in 31 European Cities, 2004, EOS/Gallup, www.urbanaudit.org/UAPSprocente20leaflet.pdf. Cotidiane consultate: 41. Compact Bucureşti nr. 555/22 iulie 2008. 42. Jurnalul Naţional/19 decembrie 2007, http://www.jurnalul.ro/articole/112477/ 43. Jurnalul Naţional: nr. 4630/27 martie 2008, nr. 4657/23 aprilie 2008, nr.4658/24 aprilie 2008, nr. 4730/11 iulie 2008, nr. 4734/15 iulie 2008, nr. 4757/7 august 2008, nr. 4796/15 septembrie 2008, nr. 4824, 13 oct. 2008, nr. 4832, 21 octombrie 2008. 44. România liberă: nr.5565/25 iunie 2008, nr. 5559/18 iunie 2008, nr. 5667/22 oct. 2008, nr. 5660/14 octombrie 2008, nr. 5537/23 mai 2008, nr.5685/12 noiembrie 2008. 45. The Guardian, Wednesday 27 February 2008. 270 DUMITRU CHIRIAC, CRISTINA HUMĂ, MARIANA STANCIU 22 iminishing urban green areas increases ecological risks and creates high undesired impact on quality of life and health of D the population. This is why, lately, the people struggle in different ways to increase the urban green areas, especially in very crowded cities. Romania runs a great deficit of green areas per capita, comparing with other European countries. In this field, WHO norm is of 50 square meters per capita while EU standard is of 26 square meters per capita. In these conditions, Romania (especially Bucharest, with its 9,67 square meters per capita) runs a great deficit. In this article are presented some solutions for overcoming this deficit. Keywords: green areas, benefits of green areas, urban development, green areas policies. 